Altian pörssilistautumisen yhteydessä järjestetyn henkilöstöannin osakkeista suuri osa meni yhtiön johdolle.

Altian johdolle lähes puolet henkilöstöannin osakkeista

Osakkeen hinta henkilöstöannissa oli 6,75 euroa.

Altia ei kerro, kiinnostiko anti työntekijöitä.

Altia toimitusjohtaja Pekka Tennilä sai vajaan viidesosan Altian henkilöstöannin osakkeista. KIMMO HAAPALA

Henkilöstöannissa oli tarjolla 180 485 osaketta. Siitä toimitusjohtaja Pekka Tennilän osuus oli 32 604 osaketta. Talousjohtaja Matti Piri merkitsi henkilöstöannista 22 800 osaketta.

Altian Suomen yksikön johtaja Kari Kilpinen osti annista 10 865, johtoryhmän jäsen Hannu Tuominen 9 600 ja henkilöstöjohtaja, johtoryhmän jäsen Kirsi Lehtola 5 100 osaketta.

Heidän yhteen laskettu osakemääränsä on lähes puolet henkilöstöannin kaikista osakkeista.

Altian työntekijät saivat merkitä osakkeita henkilöstöannissa 10 prosentin alennuksella eli 6,75 euron kappalehintaan. Torstaina iltapäivällä kello 13.30 aikaan Altian osake maksoi Helsingin pörssissä 8 euroa.

Altian sijoitussuhdejohtaja Tua Stenius-Örnhjelm ei kerro, millä periaatteella henkilöstöannin osakkeet jyvitettiin tai miten paljon anti henkilökuntaa kiinnosti.

- Vähimmäismerkintämäärä henkilöstöannissa oli 50 osaketta. En pysty sanomaan, mikä olisi ollut tyypillinen määrä osakkeita, mitä merkittiin.

Millä perusteella osakkeet jaettiin?

- En osaa sanoa, onko siinä ollut jotain erityisiä perusteita, miten niitä on jaettu. Ei ainakaan ole tiedotettu, että siinä olisi ollut erityisiä perusteita.

Eikö anti kiinnostanut henkilökuntaa vai miksi johto sai näin paljon osakkeita?

- En tietenkään pysty siihen vastaamaan. Emme kerro, kuinka moni esimerkiksi henkilöstöstä on lähtenyt mukaan tähän. En pysty kommentoimaan, onko se kiinnostanut vai ei.

Jotain henkilöstön kiinnostuksesta työnantajansa osaketta kohtaan ehkä kertoo se, että henkilöstöannissa pysyttiin 180 485 osakkeessa, kun määrää olisi antiehtojen mukaan voitu ylimerkintätilanteessa korottaa 300 000 osakkeeseen asti. Altia ilmoittaa, että sillä on 700 työntekijää.

Altian pörssitiedotteen mukaan henkilöstöannissa tehdyt " sitoumukset hyväksytään täysimääräisesti henkilöstöannin ehtojen mukaisesti. "

Iltalehti ei torstaina tavoittanut Altian henkilöstöjohtajaa Kirsi Lehtolaa kommenttia varten.

Varmasta ja Ilmarisesta suuromistajia

Altia julkisti torstaina listauksen yhtiön suurimmista omistajista listautumisen yhteydessä järjestetyn osakemyynnin ja henkilöstöannin jälkeen.

Listauksessa ensin on mainittu omistaja ja sen jälkeen omistusosuus.

1. Suomen valtio 35,9

2. Keskinäinen työeläkevakuutusyhtiö Varma 3,3

3. Keskinäinen Eläkevakuutusyhtiö Ilmarinen 3,0

4. Sijoitusrahasto VISIO Allocator 1,5

5. Pensionsförsäkringsaktiebolaget Veritas 1,1

6. OP-Suomi Pienyhtiöt 1,0

7. Sijoitusrahasto Säästöpankki Pienyhtiöt 0,8

8. Mandatum Life Unit-Linked 0,8

9. Palcmills 0,7

10. Nordea Henkivakuutus Suomi 0,5

Kymmenen suurinta, yhteensä 48,5

Muut osakkeenomistajat 51,5

joista hallintarekisteröityjä 29,3